與王仲弓分韻得東字
作者：鄒浩
朝代：宋

paragraphs: 西豪星聚時，有客還頖宮。
解驂聽揮麈，落落凌霜風。
平子素我厚，繆入題品中。
夷甫不復言，目繫心已同。
塤箎競遠韻，欣逢吾道東。
平生仰高山，鵠立拘樊籠。
誰令燕雀微，一旦追冥鴻。
明珠繼來投，照夜驚兒童。
從今日虚徐，所冀資磨礱。
只恐天池鯤，朝夕摶晴空。